گۆندهمین ایچیندهکی ایتن یۏللار! / آیهان میانالې
اۏرتاملارېمېزېن چۏخونو گزیب دۏلاندېغېم دورومدا، اینسانلارېن گۆنۆ-گۆندن ایچدن بۏشالمالارېنې ایزلهییب چۏخلو سۏرغولارې بئیین-زئیینیمده یانېتلایا بیلمهمیشم!
اۏ سۏرغولاردان بیریسی بودور:
نهدن و نه اۆچۆن یاشایېرېق؟
بو قۏنونون حاقّېندا چۏخلو آخساقلېقلارا راست گلمک اۏلور؛ حالبوکی بو سۏرغولار، یاشام چتینلیکلری ایله یاساقلېقلارېن سۆرهجینده ایتیب باتماقدادېر.
هر شئیدن اؤنجه اؤزۆمۆز اۏلمالېیېق؛ و بو اؤزلۆک اۆچۆن اۏلا بیلر کی چۏخلو حاقلارېمېزې ألدن وئرک. آمّا أصلینده هئچ بیر شئیی اودوزمایېرېق و دۆنیانېن أن قیمَتلی مۆکافاتېنا ناییل اۏلوروق؛ بو سؤزلرین قېسا ایضاحې بودور: بو مۆکافاتېن آدې اؤزگۆرلۆکدۆر!
اینسان اؤزۆنه قایېتدېقدا، ایچیندهکی گۆجۆنۆ داها یاخشې حیسّ إدیب، اۏنا گۆوهنیب، تام بیر اؤز سیمگهسی اۏلماغې، اؤنجه اؤزۆنه، سۏنرا ایسه بۆتۆن کاییناتا ایثبات إدیر.
ایندی کۆتله و اۏنلارېن یاشانتې بؤلگهلری، بو باشلانقېجېن قایناغېدېر، و بو حاقدا، اینسان هر شئیدن قاباق کیمسهنین سئودیڲینه دَڲیل، سادهجه نئجه دۆشۆنۆب، نه إتمهلی اۏلماغېنا دایانقالاراق، اؤنه آددېم آتمالېدېر.
بوگۆنکۆ یاشادېغېمېز بؤلگ(ک)ـهده، هر شئی حاقسېزجاسېنا بؤلۆم-بؤلۆم اۏلونوب، بیریسینه یئترینجه وئریلیب؛ باشقاسېنا ایسه ألیندن إله اۏلدوغونو دا آلېبلار. اۏ اۆزدن بو سۏرغولارېن ایلکین جاوابېنې بئله یانېت وئرمهلیییک: “بیر اینسانې کؤله و ایکینجی دَرَجه اینسان إتمک اۆچۆن، اۏنون اؤزلۆڲۆنۆ ألیندن آلېب، سئودیڲین اۏیونو باشاېنا گتیره بیلمک اۏلار”
اینسان اؤزلۆڲۆنۆ ایتیرَن زامان، نه اۆچۆن یارانېب، نه إتمهسینی اؤزۆنده آختارا بیلمز؛ و هر بیلمهدیڲی آنېدا، آردېجېللېق و کؤلهلیک اۏنا سئویندیریجی إکرانلارې گؤرۆنسهدر.
بوگۆنکۆ یاشادېغېمېز بؤلگ(ک)ـهده، هر شئیدن قاباق وطن آدلې بیر باسقېنېن اؤتهسینده، کۆتلهنین باشېنې، دۆنیالېق چتینلیکلره قاتېب، اۏنلارېن وارلېقلارېنې أللریندن آلماق، چۏخ دا چتین بیر ایش اۏلمایېب. و اینسانلار بو دورومدا، اؤنجه اؤزلۆکلرینی، سۏنرا گَرهکن حاقلارېنې ألده إده بیلمهییب، اۆچ یۏلون گرگینلیڲینده ماتېر-ماتېر گلهجهڲین پلانېنې چَکَن قلملرینی بیله سېنېق گؤرۆرلر!
اۆچ یۏلون بیریسی: دایانېب، ساواشېب، گَرهکن حاققېنې آلماقدېر. بو حاق آلما عَرَفهسینده، ایتیب-قورتارېب، دوستاقلانېب اؤلۆمه سلام وئرمک، اؤزگۆر اینسانې قارشېلایا بیلر.
یۏللارېن بیریسی ده، سوسمایېم، اوزاقلاشېم و سؤزلریمی سېزلایان دردین جانېنا مرهم إدیم ده اۏلا بیلر. آمّا نه یازېق کی خالق ایچینده إشیدیلن سَس، اۏنلاردان اوزاقلاشدېقجا، اونودسانېر!
اۆچۆنجۆ یۏل ایسه، قۏرخاراق سَسیمیزین تۏناژېنې آشاغې یئندیرمک’له، دیلیمیز’له اۆرهڲیمیزین آراسېندا، بؤیۆک یالان بیر باراژې قوروب، گۆنۆ-گۆندن اؤزدنسیزلهمهلیییک.
ایندی اؤزۆنه درینلَشیب باخان سایېن اۏخوجولار!
اؤزۆنۆزۆ ایچدنلیک إدهرَک، هانسې یۏلدا اۏلوب، آددېم آتماغېنېزا دۆشۆنۆب، گلهجَک پلانېنېزې چکین!
بو سیز، بو اۆچ یۏلون آردېنداکې گؤزلهیَن گلهجَک!!!!
Yazını bu əlifbada oxuyun: TÜRKCƏ
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azj_Latn